**Saopštenje za medije**

**35 godina Interrega**

Prekogranična saradnja predstavlja jedan od najvidljivijih izraza evropske solidarnosti, a **Dan Interreg saradnje** svake godine posvećen je slavlju ovog zajedničkog duha.

Od pokretanja kampanje 2012. godine, u rumunsko-srpskom pograničnom području organizovani su događaji proslave u Temišvaru, Rešici, Drobeta Turnu Severinu, Oravici i Šišeštu-Mehedinți, naizmenično sa sličnim manifestacijama u Srbiji – u Vršcu, Kikindi, Velikom Gradištu, Zrenjaninu i Kladovu.

**2025: Dan Interreg saradnje u Temišvaru**

Imamo posebno zadovoljstvo da vas pozovemo da zajedno sa nama proslavite **Dan Interreg saradnje** na posebnom događaju koji će biti organizovan **30. septembra 2025**. godine, u **Multifunkcionalnoj sali Saveta okruga Timiš** (Bulevar Revolucije iz 1989. br. 17), sa početkom u **12:00 časova**.

Tom prilikom istaknućemo značajna postignuća rumunsko-srpskih projekata finansiranih kroz programe prekogranične saradnje, osvrnućemo se na naučene lekcije i pogledati u budućnost, a najboljim **projektima sa izuzetnim rezultatima** biće dodeljene **diplome za saradnju.**

Događaj će se nastaviti jedinstvenim iskustvom, koje je omogućeno zahvaljujući rumunsko-srpskom prekograničnom projektu. Dana **1. oktobra 2025**. godine, sa početkom u **10:30 časova**, sa stanice Vaporetto kod Mitropolitske katedrale, zaplovićemo **kanalom Begej** i posetiti hidrotehnički čvor u **Sânmihaiul Român**, koji je ponovo otvoren za plovidbu zahvaljujući strateškom projektu „Sanacija plovne infrastrukture na kanalu Begej“ (kod RORS-15), finansiranom kroz Interreg-IPA program prekogranične saradnje Rumunija–Srbija (2014–2020).

Partneri u ovom projektu su bili: Uprava vodoprivrednog basena Banat (Rumunija), Savet okruga Timiš (Rumunija), Pokrajinski sekretarijat za međuregionalnu saradnju i lokalnu samoupravu (Srbija) i Javno vodoprivredno preduzeće „Vode Vojvodine“ (Srbija).

**Dan Interreg saradnje – evropska proslava**

Od 2012. godine, Rumunija i Srbija pridružile su se više od **1.490 događaja** organizovanih u Evropskoj uniji povodom Dana Interreg saradnje, događaja koji su, prema procenama, dopreli do više od **47 miliona ljudi**.

**Dan Interreg saradnje** 2025. godine ima poseban značaj: obeležavamo **35 godina Interrega**, što je prilika da se osvrnemo na razvoj ove inicijative koja je u međuvremenu postala stub kohezijske politike Evropske unije. Tokom godina, Interreg je uključio desetine hiljada partnera i projekata, gradeći prave mostove među zajednicama. Ova tema nam pruža priliku da razmislimo o **prekograničnoj saradnji na granici Rumunije i Srbije, koja sada slavi više od dve decenije postojanja.**

*Dan Interreg saradnje je praznik zajednica sa obe strane Dunava i dokaz da evropska solidarnost daje konkretne rezultate. Kroz događaj u Temišvaru i iskustvo plovidbe rekom Begej, želimo da istaknemo konkretne rezultate rumunsko-srpske saradnje, kao što su prekogranična povezanost, razvoj zajedničke infrastrukture, zaštita životne sredine i institucionalna saradnja radi poboljšanja kvaliteta života lokalnih zajednica u pograničnom području.*

Pozivamo vas da zajedno proslavimo ne samo prošlost, već i budućnost prekogranične saradnje između Rumunije i Srbije.